Bjarne Grønnow
Bjarne Grønnow er en dansk arkæolog, magister i forhistorisk arkæologi og har været ansat ved Institut for Arkæologi og Etnologi, Københavns Universitet.
Især har Grønnow beskæftiget sig med udforskningen af de forhistoriske kulturer i Arktis, særligt Grønland, hvor kulturernes indvandringer og kulturmøder har været hans hovedfokus. Endvidere har han ydet en betydelig indsats inden for etnohistorisk og eksperimental arkæologisk forskning.
I årene 1995 til 1999 var Grønnow centerleder ved Historisk-arkæologisk Forsøgscenter i Lejre (det nuværende Sagnlandet Lejre). Herefter var han indtil 2009 centerleder af grundforskningscenteret SILA – Nationalmuseets Center for Grønlandsforskning. Fra 2009 var Bjarne Grønnow forskningsprofessor, og han modtog i 2017 doktorgraden, dr.phil., fra Københavns Universitet.
I 2009 blev Grønnow tildelt Dannebrogordenen. I 2012 modtog han den arkæologiske hæderspris Westerbyprisen, og i 2013 blev han medlem af Videnskabernes Selskab. I 2017 blev Grønnow tildelt Kulturministeriets prestigefyldte Julius Bomholt-pris for sin disputats The Frozen Saqqaq Sites of Disko Bay, West Greenland.